
Brīvdabas skatuves noformējums kā nosacīts pagalms. Var būt kāds guļbūves stūris ar meijām,  sēta, apvīta ar ozolzaru vītnēm, varbūt akas grodi, vairāki soliņi, vēl kas cits. Noskaņa – gatavojamies Līgo vakaram. Netālu no skatuvītes – sagatavots ugunskurs, kuru vajadzīgajā brīdī var iededzināt.
Uznāk Mildas kundze ar puķu vainadziņu galvā un zaru slotu, dziedot Rozēm kaisu istabiņu. Dziesmas laikā viņa aktīvi darbojas ar slotu un vainadziņu, ilustrējot darbībā dziesmas tekstu, līdz nogurusi apsēžas skatuves priekšā ar diezgan šķību vainadziņu galvā. Uz diviem pēdējiem dziesmas pantiņiem nemanot uznākusi Zelmas kundze ar groziņu un kuplu Jāņu pušķi rokās un ar interesi vēro notiekošo.
Zelma: Tev vainadziņš šķībi stāv.

Milda: Tpu tu, ko biedē godīgus cilvēkus (sakārtodama vainadziņu). Vai tad allažiņ jāpielavās klusi kā pelei.

Zelma: Nevajag tik skaļi dziedāt, pie tam bišķi šķībi, tad arī dzirdēsi, kad cilvēki nāk. Kam tev tā slota? Tūlīt lidosi prom vai vēl kādu laiciņu paliksi?

Milda (ar izsmieklu): Ai, ai, ai! Cik asprātīgi! Šito joku jau tūkstoš reižu esmu dzirdējusi.
Zelma: Nu kam tad tev tā slota?

Milda: Lai būtu drusku savādāk. Negribu vairs pa vecam spēlēt Silmačus, ko katrs latvietis zina no galvas. Es negribu, ka mani aplej ar ūdeni, es negribu būt Tomuļu māte.
Zelma: Nu, nu, nu. Kas tad tu gribi būt?

Milda: Ieviņa.

Zelma (ar lielām grūtībām valdīdama smieklus): Tu? Un Ieviņa? To gan es gribētu redzēt.

Milda: Nu tad paskaties. Es jau savu uznācienu esmu sagatavojusi.
Milda (skatuves vidū, dziedot un dejojot): Lai līgojam, lai svinam, šai svētku vakarā... (līdz dziesmas beigās sāk klepot un smagi atkrīt uz soliņa). 

Zelma (visu laiku uzjautrināti vērojusi): Nu kā? Drusku par grūtu, vai ne? Nu kur tu esi redzējusi piecdesmitgadīgu Ieviņu?

Milda (cenzdamās atvilkt elpu): Un kas par to, ka līdz šim nav redzēta? Tagad būs. Es tak teicu, ka jāspēlē pa jaunam. Un nav ko par mani smieties, pie tam vēl Līgo vakarā.
Zelma (apsēzdamās Mildai līdzās): Es tak nesmejos, nē. Tikai tā drusku. Pavisam godīgi sakot, es jau arī negribu būt Bebene. Netaisos te krāsni spridzināt un vēl pīpēt. 
Milda (nostādamās no Zelmas drošā attālumā): Bet tu tak pīpē! 
Zelma (pielekdama kājās) Nē!

Milda:  Jā!

Zelma: Nē!

Milda (kā vairogu aizlikdama sev priekšā slotu): Jā, jā, jā! Vēl aizviņdien redzēju, kā tu aiz mājas stūra vilki dūmus kā traka. Zils mākonis vien apkārt griezās. 
Zelma (aiz dusmām sviezdama Mildai kādu no jāņuzālēm): Nē! Tev gļuki rādījās.

Milda (triumfējoši): Nekas man nerādījās. Es kārtīgi noskatījos. Pa sētas šķirbu. Jā! Citādi tu tā netrakotu.

Zelma (samierinājusies): Lūriķe...Nu labi, reizēm uzpīpēju pirms gulētiešanas, bet tikai mājās. Nekad to nedarītu uz skatuves visu cilvēku acu priekšā. (ķerdama pie sirds). Vai dieniņ, nu es esmu tā satraukusies, ka pat rokas trīc. Varbūt tomēr uz brītiņu būsi par Tomuļu māti un man to satraukumu noņemsi?
Milda: Nu nezinu, nezinu... Var jau mēģināt paburties, bet šitādu nieka satraukumu dēļ nav vērts. Izdomā vēl kaut ko.

Zelma: Ko?

Milda: Nu, teiksim, iedomājies, ka Zinas lielais bullis tev dzenas pakaļ pa lielo rudzu lauku.

Zelma (atkal ķerdama pie sirds): Vai manu dieniņ! Jau iedomājos. Bur mani ātrāk.
Milda (apsiedama virs vainadziņa lakatu): Sēdies nost. Kas tev vārdā?

Zelma: It kā tu nezinātu.

Milda: Nu muļķe tāda. Man vajag, lai tu pati to pateiktu.

Zelma: Labi, labi, es pat neapvainojos. Mani sauc par Zelmu.

Milda (darbībai izmantodama gan slotu, gan Zelmas Jāņu zāļu pušķi): Balts kaķis skrien no vienas mājas uz otru, no vienas mājas uz otru.
Zelma: Kāpēc tas kaķis ir balts?

Milda: Klusu! Vai tev nav vienalga. Melns suns tam joņo pakaļ.

Zelma: Bet kāpēc tas suns ir melns?
Milda: Es teicu – klusu! Tu gribi nomierināties vai nē?

Zelma: Gribu, gribu. Aizlikšu mutei roku priekšā.

Milda: Tātad skrien balts kaķis no mājas uz māju un melns suns tam pakaļ. Ņau, ņau, ņau, vau, vau, vau. Ņau, ņau, ņau, vau, vau, vau. Rrrr! Skrien un skrien.

Zelma: Cik ilgi viņi tā skries?

Milda (iebāzdama Zelmai mutē kaut ko no Jāņu zālēm): Es teicu, aizver muti! Ņau, ņau,ņau, vau, vau, vau. Šsss, rrrr! Mūc, kaķi, kokā! Tu, suns, griezies atpakaļ un dzen nikno bulli atpakaļ Zinas kūtī. Lai Zelmai... Zelmai? (Zelma kaut ko noņurd, jo parunāt nevar). Lai Zelmai  nemiera vietā miers! (nosiedama lakatu un apsiedama to Zelmai ap galvu). Nu kā, ir labāk?
Zelma (pieceldamās un mēģinādama pastaigāt, tāpat ar visām Jāņu zālēm mutē): Mmm. 

Milda: Nu tad... nu tad...

Zelma: Mmm...

Milda: Ko – mmm! Tagad tak zāles vari ņemt laukā no mutes.

Zelma(apskatīdama mutē iebāztās Jāņu zāles): Laikam te buldurjānis ar bija klāt. No tā man uzreiz mierīgāk.

Milda: Ne nu bija buldurjānis, nekā. No maniem vārdiem tev labāk. Tad nu...
Zelma: Ko – tad nu?

Milda: Vajadzētu gudro vārdu cienītāju pacienāt.

Zelma: Šnabi gribi, vai?
Milda (pusē tēlotā, pusē īstā sašutumā): Kādu šņabi?! Kurš tad Jāņu vakarā dzer šņabi?! Kaut ko uzēst gribētos.

Zelma: Vai, to gan var. Man te pilns groziņš ar pankūciņām sacepts. Ņem tik ciet. (Abas aiziet skatuves maliņā). 
Milda (vienu paņemdama un pagaršodama): Jā, tā nekas. Tīri labas.

Dziedādama Līgo dziesmu – (Jāņu dienu nepazinu, kura sieva, kura meita, līgo,līgo, visām ziedu vainadziņi, līgo), arī ar vainadziņu galvā, uznāk Zina ar spainīti rokās. Spainītī ir ūdens. Dziedot jau pirmo pantiņu, viņa sāk ostīt gaisu un mērķtiecīgi dodas Mildas un Zelmas virzienā. Zina otro pantiņu jau turpina šādi: Es sajutu pankūciņas, līgo, līgo; Pašā Jāņu vakarāi, līgo. Ja bijāti labi ļaudis, līgo, līgo; Nežēlojiet pacienāti, līgo.
Zelma: Ko nu bļausties un ošņājies. Nāc un paņem. Vienu.
Zina: Paldies, paldies! (Paņemdama pankūciņu): Vai, kur garda! (Pastiepdama roku). Man vajag vēl vienu. Meitēnam.

Zelma (uzsizdama Zinai pa pirkstiem): Ko vēl ne! Vai tad nu kā īstajos Silmačos svārku ķešā bāzīsi. Un vai nu tava Ieva bez pankūkām dzīvo.
Zina (atmezdama ar roku): Ta ne jau. Es tikai iejūtos lomā.
Milda: Nebūs mums šovakar veco Silmaču. Mēs te visu pārspēlējam pa jaunam.

Zina: Ja? Man nekas nav pretī. Jau trīs naktis neesmu gulējusi, prātodama, kā Paulis, tas ir – Pindaks, mani atkal ar jostu slānīs. Ja no tās pēršanas varētu izbēgt, Līgo vakaram būtu pavisam cits smeķis. Drīkst vēl vienu pankūciņu? 

Zelma: Ņem, ņem. Tāpēc jau cepu, lai ēstu.

Zina (ar pilnu muti): Bet to sievu kašķi gan mums vajadzētu uztaisīt, kaut pa jaunam. Citādi nebūs asuma. 

Milda (aizdomīgi): Baļļiņas ar ūdeni nebūs?
Zina (diezgan viltīgi): Kur tu te redzi baļļiņu? Būs drusku savādāk. Mēs tak runājām, ka būs savādāk. 
Milda: Tad jau labi. Tad man sirds mierīga. 

Zina:  Tikai – par ko mēs strīdēsimies? Es nevienu žīdu neesmu satikusi un nekādus lakatiņus neesmu čiepusi. 

Milda: Varbūt par to bulli, kuru tu palaidi vaļā un kas pa visu rudzu lauku dzinās Zelmai pakaļ?

Zina: Kas par bulli, kas par rudzu lauku?! Mans bullis stāv kūtī un Ievucis arī viņam tagad pin zāļu vainagu.
Milda: Kuru viņš nokratīs un apēdīs.

Zina: Pipari tev uz mēles! Kur jūs vispār tādu lietu par manu bullīti rāvāt?

Milda: Zelma izstāstīja.

Zelma: Ko vēl ne? Tu pati visu izdomāji. Man nekas tāds pat prātā neienāktu.

Milda: Vai nav vienalga. Pastrīdēsimies par niknu, skrejošu bulli.
Zina (nopūzdamās): Lai nu būtu. Tikai savu lopiņu apbižot neļaušu. 

Zelma: Nu tad sākam, lai ātrāk tiekam galā. Pankūciņas noēstas, jāaizskrien uz mājām pēc siera.

Zina: Lai iet, sākam. 
Zelma (mazliet pamainījusi savu tērpu, kaut vai priekšautu apsējusi, kas arī varēja atrasties groziņā ar pankūkām; izliekas, it kā nupat lielu gabalu būtu skrējusi): Nupat biju viņsētā. Tur neviens svešs dzīvnieks nav manīts. 

Zina: Ak tu jau viņsētā biji, Zelma, tas ir – Bebu māt? Tad tur arī to ziņu par manu izbēgušo bullīti jau aiznesi?

Zelma: Es? Nē. Mani saimniece aizsūtīja pēc diegiem.

Zina: Kā tad, pēc diegiem! Vai tad sāli vai piparus nevajadzēja? 

Milda: Kas tur ko slēpt, Zina, tas ir – Pindacīša. Tāpat tas tavs nezvērs ātrāk vai vēlāk parādīsies. Ka tik ko sliktu nenodara.
Zina: Varbūt šo ziņu arī Pēteram, tas ir – Pindakam ar jau nodevi? Ka neesmu bullīti lāga piesējusi?

Milda: Es jau nu tavējam neviena vārda tā taisni acīs. Tik pateicu, ka bullis dzenas Zelmai pakaļ pa rudzu lauku un melns suns vēl visiem nopakaļus. Man jau tavējais tā kā drusku pa radam, gandrīz krustdēls.

Zina: Kā tad, krustdēls. Viņš tak vecāks par tevi pašu.

Zelma: Nu un tad? Mums šodien jaunāka Pindaka nav. Tev to lopu vajadzēja labāk pieskatīt, tad neietu runas pa visu pasauli.

Zina: Esat gan jūs divas plāpu tašas sagadījušās kopā. A nu ka liešu ūdeni virsū, lai tās mēles drusku nomierinās. Lieciet mierā! Manu bulli.
Milda: Paga, paga! Tu tak teici, ka nekādas baļļiņas ar ūdeni nebūs!

Zina: Tu man prasīji par baļļiņu, un baļļas jau nav ar. Es pa modīgam – man ūdens spannītī. Še tev (lielāko daļu ūdens uzgāž Mildai). Še tev ar vēl drusku (atlikušo uzgāž Zelmai). Tas par to viņsētu. 

Milda (skurinādamās): Brr! Tas nu gan nebija godīgi.

Zina: Bija vai nebija, ko nu vairs. Galvenais, ka skats nospēlēts un abas esat slapjas. Man neko vairāk nevajadzēja.

Zelma (arī mēģinādama no matiem dabūt ārā ūdeni): Mums jau ar neko vairāk nevajag, bet varbūt tev vajadzēs. Re, tur pa taciņu Pēteris, tas ir, Pindaks nāk. Ka tik nedabū trūkties. Pērienu jau nu tu esi tagad godam nopelnījusi. 

Zina (izmisīgi lūkodamās apkārt). Vai manu dieniņ! Kur lai tagad noslēpjos? (ievērojusi sētiņu). Āre, tur! (noslēpjas).

Milda: Nu ko, iesim uz mājām pārģērbties? Dažu labu no vecajiem niķiem nekādi nevar izārstēt. 

Zelma: Ko tad citu. Ka tik tiktu laikus atpakaļ uz ugunskura iedegšanu.

Pretī abām nāk Pēteris jeb pēc lomas – Pindaks. Jūtams, ka jau diezgan krietni ierāvis, arī no kabatas ārā rēgojas blašķīte. 

Pēteris (dzied): Es dzērāj vīriņš, es lēni gāju, es lēni gāju un pārdomāju...  (ierauga Mildu un Zelmu) Eu, kaimiņienes! Vai Zinuļu neesat redzējuši?

Zelma un Milda (korī): Esam!

Pēteris: Kur?

Zelma un Milda (korī, abām ar rokām norādot pareizo virzienu): Tur! (Abas veicīgi dodas prom. Milda savu slotu atstāj uz skatuves, jo ne tas viņai prātā). 
Pēteris: Ahā! (nedaudz ierauj no savas blašķītes). Nu tu man esi rokā. (Aiziet aiz sētiņas un Zinu aiz jakas apkakles izvelk priekšā). No ko, mums taču jāsamēģina skats.

Zina: Nekā nebija. Es sevi pērt neļaušu. Mēs tagad spēlējam pa jaunam. Nekādas vardarbības! 

Pēteris: Zinuļa! Nu ko tu!! Es tak siksnu nost nevilkšu.

Zina: Tiešām?
Pēteris: Tiešām, tiešām. Man jau ar visu siksnu bikses knapi turas kājās. Ja siksnu noņemšu, var nokrist pavisam. (sāk smieties).

Zina: Beidz ķiķināt! Ko tad tu darīsi?

Pēteris: Maigi, ar roku, papliķēšu pa pēcpusi. Maigi taču var? (sāk dziedāt, ar aci miedzot Zinai): Balta puķe ezerā, apmēram ap vidu, es pēc dabas nedzērājs, viņai pakaļ bridu.

Zina: Kā tad, nedzērājs atradies. Pat tagad polšiņš no kabatas rēgojas.

Pēteris: Nu un tad? Jāņos ir jāiedzer. Tu negribi?

Zina: Nē!! 

Pēteris: Es gan vēl drusku ieraušu (dara to). Nu ko, vai esi gatava, mana Pindacīša?
Zina (nopūzdamās): Nu, ja citādi nevar, tad esmu gatava. Tikai brunčus gan augšā necel, labi? 
Pēteris: Tā gan neies cauri. Kas tā par pēršanu caur bieziem brunčiem! Vai tad tev apakšbiksīšu nav? 

Zina (gandrīz apvainota): Zini, ir gan. Tavu nejauko raksturu zinādama, speciāli pašuvu baltas, ar rozā bantītēm, pāri ceļiem. 

Pēteris: No kad tu klīrējies kā jauna meita? Cel brunčus gaisā.

Zina (vēl šaubīdamās): Bet par ko tu mani pērsi?

Pēteris: Profilakses labad. Pie tam nevis pēršu, bet maigi papliķēšu. Nu, davai, brunčus gaisā, Zinuļa!

Zina: Davai, davai! Vispirms latviski runāt iemācies. (paceļ brunčus gaisā, atklājot aizkustinoši jaukas garās apakšbikses). Nu, pliķē nu. Tikai vieglītiņām.

Pēteris (iespļaudams plaukstās un tās sarīvēdams): Protams, ka viegli. (Sāk klapēt pa Zinas pēcpusi, skaitīdams līdzi. Pie skaitļa desmit apstājas) Nu, kā ir?

Zina (ciešanu pilnā balsī): Nekas, izturēt var.

Pēteris: Nu tad pēdējais. (atvēzējas un iekniebj Zinai pēcpusē).
Zina (nikni pret viņu): Au! Ko tu dari?! Par kniebšanu nekas nav rakstīts ne vecās, ne jaunās lugās. 
Pēteris (ļoti apmierināts): Nu kā lai neiekniebj tik apaļā pēcpusē! Dievs vien zina, kad atkal tik tuvu tādu redzēšu.

Zina (savezdama sevi kārtībā): Skaidrs, ka neredzēsi, pļēgurs nelaimīgais. Kura tad tādu žūpu pie sevis tuvumā laidīs.

Pēteris: Bet tu tak, Zinuļa, pielaidi.

Zina: Tas bija tikai lomas un Līgo vakara labad. Vairāk...

Pēteris: Kuš! Nesaki neko vairāk! Labāk kaut ko kopīgi uzdziedāsim. Lai tas mūsu skats būtu ar nobeigumu.
Zina: Ja? Ko tad mēs tādu varam uzdziedāt?

Pēteris: Šito tu zini? Kur mani raksiet, kad es nomiršu?
Zina (vēl šaubīdamās): Nu, vispār zinu, bet...

Pēteris: Kuš! Sēdies blakus un raujam vaļā.

Pēteris uzsāk, pēc tam jau dzied abi. Ar katru pantiņu dziesma kļūst skaļāka un atraktīvāka. Zina paķērusi Mildas atstāto slotu un spēlē gan uz kāta un zariem kā kokli vai ģitāru. Dziesma: Es dzērāj vīriņš, es lēni gāju, es lēni gāju un pārdomāju. Kur mani raksiet, kad es nomiršu (2x), Rociet man krogā, krogā zem galda u.t.t. Pauzēs abi draudzīgi iedzer no Pētera blašķītes.
Uz dziesmas beigām uznāk Anna, arī ar vainagu galvā, ozolzaru vītni un skalu saikšņi rokās. Diezgan kritiski nolūkojusies abos dziedātājos, viņa pacietīgi pagaida dziesmas beigas, kas no Mildas un Pētera puses ir skaļas un dziļas žēlabas.

Anna: Nu, nu, nu. Īstā dziesma Līgo vakaram. Varbūt vēl kāda dzērājdziesma jums padomā?
Zina ar visu slotu, nedaudz apreibuša cilvēka sirsnības uzplūdā, metas pie Annas, mēģinādama to apskaut un uz abiem vaigiem nobučot, bet slota traucē, līdz Zina to aizlidina pa gaisu.

Zina: Vai, mīļā Anna! Tu arī esi jau klāt! Pēteri, paskaties, mūsu Antonija ar atnākusi! Tikai (diezgan nedroša uz kājām atkāpdamās un ar pirkstu kratīdama Annai) Tikai mēs tagad spēlējam savādāk. Pa savam. Pa jaunam. Mēs ar Pēteri savu skatu jau izmēģinājām. Ik! (Zinai uznāk žagas, bet viņa mēģina tās noslāpēt).
Anna: Dzert vajag mazāk. Labāk būtu paskatījušies, vai ar ugunskuru viss kārtībā. Viss vienmēr man pašai jādara. (Anna paņem pusi no skaliņu saišķa, vītni un dodas pie ugunskura).
Pēteris pa šo mazo brītiņu nedaudz piemidzis.

Zina (purinādama Pēteri aiz pleca): Eu, Pēter, Pindak, mosties! Līgo vakars pat nav vēl iesācies!

Pēteris (ar grūtībām atvērdams acis): Tā kā aukstu ūdeni vajadzētu. Citādi galva traki smaga.

Zina: Vai dieniņ, to tak var katrā laikā. (atrod savu spainīti, bet tas jau tukšs. Ja gadījumā uz skatuves ir akas grodi, tad uz tiem var būt arī pilns spainis ar ūdeni. Ja nē, Zina aizskrien uz aizkulisēm un no turienes atgriežas ar pilnu spainīti ūdens. Pa to laiku uzmanība uz Annu, kas ugunskurā ieliek skaliņus, lai vieglāk būtu aizdedzināt, un pašu malkas krāvumu apvij ar ozolzaru vītni, klusītiņām dziedot kādu Līgo dziesmu. Pēteris sēž, saķēris galvu rokās un kaut ko pie sevis purpina).
Atgriežas Zina (Pēterim):Dzersi vai uzreiz liet un galvas?
Pēteris: Pats bāzīšu galvu spainī (tā arī dara). Uh, cik labi! Nu tad vēlreiz (atkal iebāž galvu spainī). Vai, kur labi! Kā no jauna piedzimis. Tagad tikai derētu drusku noslaucīties. Vai tev dvielis ira?

Zina: Nu kur tad es tev uz aci vēl dvieli raušu! Pietiek, ka ūdeni atnesu. Novelc kreklu un slaukies tajā.

Pēteris: Nevaru. Kauns pusplikam būt. Cilvēki skatās. Zinuļa, palīdzi. 

Zina: Cilvēki skatās, cilvēki skatās... Nu kur tu tāds pilošs iesi? Paga, es tūlīt. (Pagriezusi skatītājiem muguru, viņa žigli novelk savas baltās, garās apakšbikses un dod Pēterim). Še, ņem. Slaukies droši, pavisam svaigas, tikai šovakar uzvilku. 

Pēteris (ar baudu slaucīdamies): Paldies, Zinucīt, tu nudien esi labs cilvēks. (Noslaucījies, viņš Zinas apakšbikses pārmet sev pār pleciem. Pa to laiku uz skatuves atgriezusies arī Anna. No pārsteiguma, ieraugot Pēteri, viņa pat apstulbst).
Anna: Pēter... Pēter?... Vai ar tevi viss kārtībā?

Pēteris: Vislabākajā, Anniņ. Nu es atkal varu dziedāt un dancot.

Uzskrien Ieva un metas pie Zinas: Mammu, mammu! Mūsu bullis norāvās, kad liku viņam galvā vainagu. Izskrēja no kūts, vispirms izārdīja bišu stropu, pēc tam aizlikās pa Antona rudzu lauku. Antona suns, kā izdzirdēja buļļa maurošanu, tā ar norāvās no ķēdes un aizskrēja mūsu bullītim pakaļ. Ko lai dara?! Pie tam tās bites man visu laiku seko. Jā, atkal jau klāt! 
(Ieva sāk gaiņāties ar rokām un brunčiem; aptvēruši situāciju, Zina gaiņājas ar spainīti, Pēteris ar Zinas apakšbiksēm, Anna, ievērojusi nomesto slotu, atgaiņājas no bitēm ar to).
Zina: Ko stāvat? Ko nekustaties? Laidieties no bitēm prom un ķeriet to bulli rokā, kamēr nav izdarījis vēl kādu skādi! (Visi, izņemot Annu, tā arī dara un steigā pamet skatuvi. Anna paliek viena, pa visu skatuvi ar slotu gaiņādama bites.)
Uznāk Ansis. Ieraudzījis Annu, grib žigli aizmukt, taču Anna to laikus pamana un ar visu slotu kā šķēpu nostājas viņam priekšā.

Anna: Sveiks, Ansīt! Kur tad tu tā sataisījies, ja tev jābūt šite, uz skatuves?

Ansis: Es? Man te... nu... man tāda darīšana...

Anna (saķerdama Ansi aiz rokas un aizvilkdama uz skatuves vidu): Nav te nekāda cita darīšana. Tev šovakar jābūt manam Dūdaram un tu tas arī būsi.
Ansis (noteikti): Nebūšu vis.

Anna: Kāpēc?

Ansis: Man kāja nav stīva. Neprotu to stīvumu dabūt iekšā.

Anna: Vai, tā nu gan nav nekāda bēda. Ņem, ieliec pāris skaliņus pie vienas kājas ap celi, tad būs gan stīvums, gan allažiņ atcerēsies, ka kāja jāpievelk.

Ansis (dziļi neapmierināts paņem no Annas skaliņus): Kurai kājai?

Anna: Vai nav vienalga. Liec labajai, tā būs drošāk.

Ansis (diezgan nikni, stūķēdams skaliņus zem bikšu staras): Bet no teksta es nezinu neviena paša vārda.

Anna: Tas ar nekas. Mēs tāpat spēlējam drusku pa savam. Pie tam es tev teikšu priekšā, tev tikai jāatkārto un jādara, ko es lieku.
Ansis (visai drūmā balsī): Tev tikai jāatkārto un jādara, ko es lieku.

Anna: Ta ne jau tas tev jāatkārto, bet tas, ko tālāk teikšu.

Ansis: Ta ne jau tas tev jāatkārto, bet tas, ko tālāk teikšu.

Anna (valdīdama dusmas): Ansīt, tas ir – Dūdar, es vēl neesmu sākusi tekstu runāt.

Ansis (nu jau vairāk aiz spītības): Ansīt, tas ir – Dūdar, es vēl neesmu sākusi tekstu runāt.

Anna (pagalam pārskaitusies): Es esmu muļķis un neaptēsts tēviņš!

Ansis klusē.

Anna: Nu ko tu neatkārto? Es esmu vecs muļķis.

Ansis klusē.
Anna (nopūzdamās). Nu ko lai ar tevi dara? Kur lai citu Dūdaru raunu? Visi izķerti, kā jau Jāņos. Jāmokās vien man ar tevi. Tikai tagad neko neatkārto. Ceļos nomesties vismaz vari?
Ansis: Nevaru. Man viena kāja stīva.

Anna: Ak kungs! Ko lai ar tevi dara! Vismaz manu roku saņemt vari? Še!  
Ansis negribīgi saņem Annas roku. 
Anna: Un tagad saki – es tevi mīļoju.

Ansis: Neteikšu.

Anna: Kāpēc?!

Ansis: Tāpēc, ka tevi nemīļoju itin nemaz. 

Anna: Nu vai tad es prasu, lai tu, Ansis, mīļotu mani, Annu? Es tikai lūdzu, lai tu kā Dūdars kaut īsu brītiņu mīļotu mani kā Antoniju. Vai tad tiešām tas tik grūti?

Ansis: Labi jau labi.  (vienaldzīgā balsī) Es tevi mīļoju.

Anna: Nu vai tad sirsnīgāk nevar?

Ansis (smagi nopūzdamies): Es tevi mīļoju.

Anna: Un tagad saki – gribu, lai tu esi manējā.
Ansis (ar lielām mokām, gandrīz vai sakostiem zobiem): Gribu, lai tu būtu manējā.

Anna: Jā, jā, jā! Mans mīļais, vecais Ansi, tas ir – Dūdar! Es būšu tavējā! Un tagad dod mutes.

Ansis: Ko, ko? 

Anna: Es saku – nobučo mani.

Ansis: Arī tas vēl! Par ko! Es jau kur tie gadi nevienu sievišķi neesmu bučojis.

Anna: Nu tad tagad izdarīsi. Nē? Tad es pati! 
Anna apķeras Ansim ap kaklu un, neskatoties uz viņa pretošanos, kārtīgi sabučo. Ansis metas bēgt, taču Anna noliek viņam kāju priekšā slotu, Ansis paklūp un Anna atkal metas bučot, šoreiz jau uz grīdas.
Uznāk Kārlis un Rūdolfs. Katram rokās pa krietnam alus kausam. Brītiņu paķiķina, skatoties, kā Anna moka nelaimīgo Ansi, tad, saskatoties, noliek alus kausus zemē un sāk aplaudēt. 

Anna veikli pielec kājās un sakārto apģērbu. Ansis, tāpat rāpus, mēģina aizmukt no Annas pēc iespējas tālāk.

Kārlis: Ko tad jūs te abi? Papardes ziedu jau meklējat?

Rūdolfs: Būtu vismaz pagaidījuši, kamēr satumst. Ko tad nu tā – vēl gaišā dienas laikā abi uz grīdas...
Anna: Jo jūs te abi muldaties! Mēs te tikai savu skatu mēģinājām.

Kārlis (smiedamies, ņemdams atkal alus kausu rokās un ieraudams kārtīgu malku): Pirmo reizi dzirdu, ka Dūdars un Antonija šito lietu pašā Jāņu vakarā, kad tik daudz cilvēku apkārt, dara uz grīdas.

Anna: Vai nav vienalga, uz grīdas vai stāvus. (Nu jau kārtīgi smejas gan Kārlis, gan Rūdolfs). Anna (apķerdamās, ko pateikusi) Ptu tu! Ko jaucat man galvu! Labāk par savu uzstāšanos padomājiet. (nikni) Un beidziet tempt to alu! Līdz vakaram neizvilksiet. (aizskrien tajā pašā virzienā, kur aizrāpoja Ansis).

Kārlis (atkal iedzerdams alu): Jā, ko tik nenākas ieraudzīt. Bet par to aliņu lai liek mūs mierā. Vai tad tam kāds stiprums! 

Rūdolfs: Skaidrs, ka nav. Un kas tad tie par Jāņiem bez alus! Aiziesim vēl pēc viena kausa.

INTERMĒDIJA (ja vajadzīgs) 
Uznāk Kārlis un Rūdolfs:

Rūdolfs: Klau! Uzrausim šito dziesmu, lai balsis iesildītu.
Kārlis: Kuru?

Rūdolfs: Nu šito pašu. (Viņš iesāk, Kārlis pievienojas, pantiņa laikā apspēlējot alus kausus un vēl veicot citādas izdarības) Alu, alu, Jāņu tēvis, līgo, līgo...

Kārlis (smejoties, ar gandarījumu): Trakoti labi mums sanāca. 

Rūdolfs (apmierināts): Jā, varen braši. Tad tev tas skuķēns tā drusku patīk, vai ne?

Kārlis (patiesi izbrīnīts): Kāds vēl skuķēns?

Rūdolfs: Nu tak Ievucis. Ieviņa.
Kārlis: Ak tā? Tu jau skatu sāc mēģināt, vai?

Rūdolfs: Kur tad liksimies. Kauč kā jau jānospēlē būs.

Kārlis: Ceru, ka Ieviņa nemaz neatnāks. Pirmīt redzēju viņu nez kāpēc rikšojam pa rudzu lauku. Kas nu es vairs viņai par brūtgānu, man citi gadi. 
Uznāk Ieva, dziedot kādu Jāņu dziesmu. Galvā vainadziņš, rokās puspīts vainags un Jāņu zāļu pušķis.

Ieva (ar vāji slēptu izsmieklu): Vai manu dieniņ! Ko es redzu? Kārlēns un Rūdis jau klāt. Un jau smeķē alutiņu.

Rūdolfs: Tu arī gribi? Še, ierauj.

Ieva: Nekā nebija. Pirms uzstāšanās ni un ni.  A nu ka uzlokiet vismaz bikšu galus līdz ceļiem.
Kārlis: Kam tad tā?

Ieva: Nu neesat jau vairs nekādi jaunie. Lai vismaz pēc biksēm var atpazīt, ka esat Kārlēns un Rūdis.

Kārlis: Es nevaru.

Ieva: Par ko tad ne?
Kārlis (kaunīgi): Man kājas tādas spalvainas.

Rūdolfs: Es arī ne.

Ieva: Kas tad tev? Arī spalvainas kājas vai vēl kāda cita ķibele?

Rūdolfs: Tāpēc, ka man nevajag. Ne jau man ar tevi šovakar jāspēlē. Es stāvēšu uz vakts. (aizskrien līku ločiem, pie sevis atkal dungodams dziesmiņu).

Ieva: Nu?

Kārlis: Ko – nu?

Ieva: Saki tak kaut ko. Mums tak kaut mazumiņš šovakar jānospēlē.( Apsēžas uz soliņa un turpina pīt vainadziņu)

Kārlis (apķerdamies): A, nu jā! (apsēzdamies Ievai līdzās): Kam tu to vainadziņu pin?

Ieva: Bullim. (apķerdamās)Tas ir, nevienam. 

Kārlis: Varbūt man? Palūko, vai nebūs pa lielu.

Ieva (pielaikodama): Redzi nu, ka par lielu. Tas būs Alekšam.

Kārlis (diezgan izsmejoši): Ja? Kur tad tu Aleksi rausi? Mums šovakar tāda nemaz nav.

Ieva (nopūzdamās): Nu tad būs tam pašam bullim.

Kārlis pēkšņi nobučo Ievu uz vaiga.

Ieva (sašutusi):  Tu ko! Galīgi esi prātu izkūkojis? Kāpēc tu mani bučo?!

Kārlis: Tā vajag. Kārlēnam jānobučo Ieviņa (nobučo Ievu otru reizi).

Ieva (iecirzdama Kārlim pliķi): Še tev! Īstais bučotājs atradies. Padomā, cik tev gadu! 
Kārlis (saķerdams vaigu): Mēs mēģinām savu ainu, bet tu vēl kausies? Še tev arī! (Paķer Jāņu zāļu pušķi un ar to iepliķēdams Ievu). Še tev pretī!
Ieva (galīgi pārskaitusies un pielekdama kājās): Dulnais! Visas manas puķes izsvaidīji! A nu ka salasi!

Kārlis: Nelasīšu vis. Tu pirmā sāki.

Ieva: Tad es kliegšu.

Kārlis: Bļausties, cik vien gribi! Man no tā ne silts, ne auksts.

Ieva (iekliegdamās): Palīgā! 

Kārlis: Nu kā, labāk palika? Neviens tāpat nenāks.

Ieva (vēlreiz): Palīgā, palīgā, palīgā!

Uzskrien Rūdolfs: Kas tad Ieviņai par vainu, ka tā  kliedz? Vai Kārlēns tevi nesabučoja?

Kārlis: Kā nu ne! Bet šī sāka kauties un pēc tam bļaustīties.

Rūdolfs: Laikam slikti būsi bučojis. Pamēģināšu es (apķer Ievu un nobučo). 

Ieva (pavisam nikna): Ķēmi! Mēs tak pa savam spēlējam. Ar jums jau nu nebučošos. (ātri salasa nokritušās Jāņu zāles, abus ar tām vēl drusku iepliķē un aizskrien).

Rūdolfs (atkrizdams zemē): Tas tik bija spēriens! Viņa tevi dikti iekaustīja?

Kārlis (paberzēdams sūrstošo vaigu): Ak ko nu. Sievietes paliek sievietes. Neko viņām pa prātam nevar izdarīt. Mums aliņš vēl ir? 
Rūdolfs (ieskatīdamies kausos): Vēl bišķiņ ir. 

Tikko viņš grib dot alus kausu Kārlim, ļoti ātri uzskrien Pēteris. Ieraugot Rūdolfa rokās alus kausus, abus paķer un iztukšo vienā rāvienā. Rūdolfs pat nepaspēj noreaģēt. 
Pēteris: Uh! Tas bija kā ūdens uz čurkstošām oglēm. 

Rūdolfs (attapies un pārskaities): Tu arī dulns esi palicis?! Kam tu mūsu pēdējo aliņu izdzēri?
Pēteris: Bet ja jūs zinātu, kas tik te šovakar nenotika! I ar bitēm kāvāmies, i Zinas bullim pakaļ skrējām. Padzerties gribējās.

Kārlis (arī drusku attapies): Vai tad tas lielais bullis bija atrāvies?

Pēteris: Nu kā tad! Kā Ievucis viņam ap ragiem sastūķēja kaut kādas puķes, tā sāka baurot un no ķēdes nost. Knapi dabūjām atpakaļ kūtī.

Kārlis: Nu ja. Kā vienmēr, visas nelaimes tikai no sievietēm. 

Rūdolfs: Bet kur mēs tagad alu ņemsim? 

Pēteris: Ko īdi kā veca meita. Ansis jau stiepj šurp veselu alus mučeli. Būtu labāk gājuši palīgā. 

Kārlis: Nu ja vesela mučele, tad jāiet ir. Aiziet, Rūdolf, tas ir, Rūdi!

Rūdolfs (sasparojies un jau uz vietas iemēģina skriešanas soļus): Aiziet!

Abi aizskrien.

Pēteris (skumīgi aplūkodams abus alus kausus un mēģinot vēl iztecināt kaut pilīti): Tukšs. Nu nekas. Gan jau tūlīt būs klāt sievas ar sieru un vīri ar alu. Līgo vakars tak tikko sākas. (pieskardamies vaigam) Au! Laikam tak viena bite tomēr iedzēlusi. Būtu nu kāds, kas to dzeloni līdzētu izraut. 
Uznāk Anna ar ozollapu vainagu rokās: Ko tad tu, Pēterīt, te viens pats sēdi? Mēs jau samēģinājām noslēguma dziesmu. Tev tak ar būs jādzied līdzi, bet nezināsi vārdus.

Pēteris: Gan jau, gan. Kurš tad nezin Līgo dziesmas. Labāk, Anniņ, paskaties uz manu vaigu.

Anna: Uz kuru? Labo vai kreiso? 

Pēteris (rāda): Uz šito.

Anna: Nu, vaigs kā vaigs, tikai drusku uzpampis. Zobs sāp, vai? Tad gan alu nedzer.

Pēteris: Ta ne jau. Kāda tur daļa zobam vai alum. Man laikam bite iekoda. Vai dzeloni redzi?

Anna: Pa, pa, pa. Jāuzliek brilles. Nu, redzu. Vai vilkt ārā?

Pēteris: Un tu vēl prasi! Velc labi mudīgi.

Anna  izvelk dzeloni.

Pēteris: Au! Au! Tas nu gan bija sāpīgi! Nu man vaigs pēc pāra stundām būs kā futbola bumba. 

Anna: Nesaki vis! Ja gribi, varu tevi apburt. Tad tas pampums būs kā roku atņemts.

Pēteris: Tu proti burties?

Anna: Kas tad to tagad neprot. Sēdies nost. Tik pa priekšu apsien ap vaigu manu lakatiņu. 

 Pēteris ar Annas palīdzību apsien lakatiņu 

Anna: (papildinādama darbības ar ozollapu vainagu). Brr, uš,uš, vai,vai, ai, ai! Liela, liela vārna lido ķērkdama. Lido, vārna, ātrāk šurp, lai Pēteram vaigs paliek nesapampis. Ņem to pampumu sev līdzi un tad vari lidināties, kur pašai patīk. Krā, krā, krā! Krā, krā, krā! (Pēterim) Nu ko tu   klusē!?
Pēteris: A kas tad man jāsaka?

Anna: Tev arī jāpaķērc kā vārnai.

Pēteris: Kāpēc?

Anna: Nu tāds kā nejēga. Tā vajag, lai būrums sāktu darboties. Jebšu staigāsi Jāņos ar sapampušu vaigu?

Pēteris: Nē!

Anna: Nu tad ķērc!

Pēteris (nedroši): Krā, krā.

Anna: Vai tad skaļāk nevar? Un palidinies ar bišku, lai būtu drošāk. Es rādīšu priekšā.

Abi divi ķērkdami un plivinādami rokas riņķo pa skatuvi.
Anna sāk dziedāt: Melna vārna atlidoja līgo, līgo, pašā Jāņu vakarāi, līgo. Nogaršoja alu, sieru, līgo, līgo, papardītēs nogūlāsi, līgo.
Anna: Uh! Taisni vai piekusu, tev līdzēdama. Tagad tikai jānobeidz. (Anna vēl uzliek viņam galvā vainagu, tā kā skats ir visai amizants, jo lakatiņš jau arī paliek.)
Un taisies nu uz dziedāšanu. Tūlīt visi būs klāt. 

Jau dziedot, uznāk Milda, Zelma, Zina, Ieva  ar siera groziņiem rokās, Ansis un Rūdolfs uzstumj alus mučeli, Kārlim rokās liela krūka ar alus. Viņiem pievienojas Anna un Pēteris. Ja vajadzīgs, arī intermēdijas dāmas.  Dziesmas vidū, skanot tikai melodijai, Anna varētu teikt: Paldies, mīļie Jāņa bērni, ka šovakar bijāt kopā ar mums. Cienājieties! Laidiet groziņus ar sieru un alus kausu pa apli, lai tiek visiem. Un nakts nerātnības izdodas! (protams, publikai cienasts arī šajā brīdī tiek iedots). Ja vēlas, kāds šajā laikā var iedegt arī ugunskuru, lai noslēgums tāds kuplāks.
INTERMĒDIJA
Skanot mūzikai ( Šurp, Jāņa bērni  vai kas cits....) katra no savas puses, braši soļojot (var būt arī galops, polka u.t.t. un uztaisīt kā deju, līdzīgi kadriļai, kur satiekas, sasveicinās u.t.t.) uznāk Trīne, Lavīze, Rembēniete, Mazbērzu māte, Auce, Marija (tēli no Blaumaņa komēdijām) – katrai rokās koka karote. Apsveicinās – citas tikai sarokojas, citas sabučojas, citas sasitas karotēm u.t.t., cik vien fantāzija atļauj izdomāt).

Mazbērzu māte: Labi gan, ka satikāmies te. Citādi Jāņos mūs neviens lāga neievēro. Varu pārģērbties par ubadzi vai čigānieti kauč simtu reižu. 
Lavīze: Nu ja! Visur tikai skroderdienas un Silmači. Kas par Lavīzi iedomās un palīdzēs kaunamo sivēnu noķert? 
Marija: Kā tad! Un it kā no saldenās pudeles nevienam negribētos kādu malciņu. 

Rembēniete: Un negribētu redzēt, kā arī citviet Rembēniete brauc precībās.

Auce: Un nejustu līdzi, kā mans Pičuks manis, Auces dēļ,  gandrīz galu dabūja aiz žēlabām.

Mazbērzu māte: Tie nu gan joki! Katrai no mums, kā tas gadījies, kā ne, līdzi pa karotei!

Lavīze: Diez, kādu putru tad dabūsim izstrēbt?

Rembēniete: To, ko tie vietējie šovakar savārījuši. Spēlēšot Skroderdienas pa savai vīzei. Traka, pavisam traka tā pasaule palikusi.

Trīne:  Pa, pa, pa! Nav ko žēloties. Pirms ejam atpakaļ katra uz savām mājām, mēs te ar varam uzrīkot mazi teijāteri. Tāpat kā šie – pa savai vīzei.  Ar pantiņiem un dancošanu.

Mazbērzu māte: Doma laba. Kura sāks?

Trīne: Es, es! Trīne visur ir pirmā.

Zem tā mana priekšautiņa vāverīte...
Marija: Kuš! Šito pantiņu nē.

Visas protestēdamas sit ar karotēm pa zemi.

Trīne: Zem tās puiša bikšu jostas zelta zutis ...

Auce: Nē! Šitais ar neder.

Visas protestēdamas sit ar karotēm pa zemi.

Mazbērzu māte: Tev, Trīnīt, tik uz to apakšgalu vien velk.

Lavīze: Pacel tak galvu, uz saulīti paskaties, kamēr nav vēl rietējusi. 

Trīne (dziļi apvainojusies): Skatieties pašas, gudrās un pareizās, kur vien gribat. Es vairāk nepiedalos.

Trīne, sapūtusies, apsēžas skatuves maliņā. 

Rembēniete: Nu tad es. (Ar lepnu skatienu, augsti paceltu galvu, nedaudz patosā):

Zāļu dienas vakarā 
Pinu košu vainadziņu.
Tur ieviju rudzu vārpas
Ar zilo rudzupuķi.
Pastarpēm magonīti,
Pļavas balto pīpenīti. 
Košs sanāca vainadziņš
Ko likt man galviņā.
Nu varēju ciemos iet
Jautri, jautri palīgot.

(Cēli noliec galvu, paklanoties. Citas aplaudē, tikai Trīne protestam sit ar karoti pret grīdu. Rembēniete uzmet Trīnei nelabu skatienu, bet tad atmet ar roku).

Auce: Tagad mēs ar Mariju. Mums abām kopīgs pantiņš.

Auce un Marija: 

Ai bagāta Jāņa diena,

Atved man arājiņu;

Ja ved jaunu, tad ved skaistu,

Ja ved vecu, tad bagātu!

 (Abas smuki pakniksē. Visas aplaudē un aicina aplaudēt arī publiku, tikai Trīne trīs reizes ar karoti piesit pie grīdas. Viņai nepatīk, ka abām meitenēm tik liela uzmanība pievērsta). 

Lavīze: Nu mana kārta. (dziļi paklanās, ievelk elpu):

Prieku, līksmi līgo svētkos,
Arī veiksmi papardgrēkos,
Tad vēl šašliks, uguns liesmas,
Draugu pulkā līksmas dziesmas.

(Atkal dziļi paklanās, tikai neviens neaplaudē)

Kas tad nu? Vai kaut kas nebija labi?

Mazbērzu māte (divdomīgi noklepojusies): Man nu šķiet, ka mūsu uzstāšanās šajā sētā būs jābeidz. Uguns liesmas un tas, kā viņu sauca, šašliks mūs gaida katru savās mājās. 

Marija: Tas tiesa. Trīnīt, nāc nu vien atpakaļ mūsu pulkā, mēs jau neesam par tevi labākas.

Auce: Kā tad! Šovakar par to papardes ziedu vien visas domājam.

Trīne (iepriecināta un neveiksmīgi cenzdamās to noslēpt): Labi jau labi. Es atkal piedalos.

Jāņu rotaļa (dancis) – Lielais Jānis kalniņāi strīķē savu izkaptiņ...

Horeogrāfiju var izdomāt, kādu vien vēlas, tikai būtu labi vienu reizi izmantot arī koka karotes. Mūzikai vēl skanot, katra atkal dodas uz savu pusi, lai vēlāk pievienotos noslēguma Līgo dziesmai. 
Jāņu rotaļa 
1. Lielais Jānis kalniņā strīķē savu izkaptiņ’, 2x
Trin, Jānīt, trin, Jānīt, trin, Jānīt, izkaptiņ’! 2 x (vai vairāk)
2. Ja tu labi neiztrīsi, izkaptiņa nekodīs!
Trin, Jānīt, trin, Jānīt, trin, Jānīt, izkaptiņ’!
3. Mazais Jānis lejiņā taisa savu stabulīt’.
Tais’, Jānīt, tais’, Jānīt, tais’, Jānīt, stabulīt’!
4. Ja tu labi netaisīsi, stabulīte neskanēs!
Tais’, Jānīt, tais’, Jānīt, tais’, Jānīt, stabulīt’!
5. Meitenīte, zilacīte, patur’ Jāņa stabulīt’!
Tur’, meitiņ, tur’, meitiņ, tur’, Jāņa stabulīt’!
6. Ja tu labi neturēsi, stabulīte neskanēs!
Tur’, meitiņ, tur’, meitiņ, tur’, Jāņa stabulīt’!
